Reuerendo patri et domino suo Eug(enio) dei gratia summo pontifici. Hu(go) Rotomagensis humilis sacerdos obedientiam debitam et reuerentiam. Quod sancta Romana aecclesia prouida dispensatione iuris ac dignitatis contulit quibuslibet aecclesiis, confidimus ratum ab ipsa teneri nec ab aliquo in posterum idipsum posse uiolari. Ecclesia siquidem Vizeliacensis, quae uestra est, a domno, ut audiuimus, Eduensi episcopo grauiter infestatur et quod eidem libertatis ac dignitatis Romanorum pontificum gratuita benignitate collatum est cassare nititur. Super hoc autem quod idem frater noster episcopus, ut dicitur, affirmat, in eadem Viziliacensi aliquem episcopum preter ipsum uel eius assensum ordines non posse celebrare uel altaria consecrare: utriusque recordamur officium prece et monitu abbatis ipsius aecclesiae atque conuentus nos ibidem complesse alios que quam plures episcopos auctoritate priuilegiorum sancte Romane aecclesiae, quae ibidem habentur, similia perpetrasse. Pie igitur paternitati uestrae pro eadem aecclesia uestra Vizeliacensi supplicamus, ut in ea libertate et dignitate ipsam conseruare dignemini, qua antecessores uestri eam seruauerunt nec de iure suo eandem minui uel iniuste priuari sustineatis, karissime pater et domine.